**Θανάσης Βαλτινός**

***Οικογενειακή Ιστορία***

Προεισαγωγικά θα σας πω την ιστορία του ταγαριού\*. Το βρήκα καταχωνιασμένο σε μια παλιά κασέλα. Κι αυτή από το χωριό. Όταν το έδειξα της μαμάς μου γέλασε. Στα φοιτητικά της χρόνια το χρησιμοποιούσε ως τσάντα. Ήταν άβολο γι’ αυτήν τη δουλειά αλλά ήταν τότε της μόδας. Εξέφραζε οικολογικές ανησυχίες επίσης. Μου λέει να το πας της γιαγιάς σου. Ήθελε προφανώς να το ξεφορτωθεί. Δεν ξέρω τι μπορεί να της θύμιζε.

 Η γιαγιά μου επιμένει να ζει στο χωριό. Στο σπίτι της έχει θερμοσίφωνα και τηλεόραση. Την επισκέφτηκα στις διακοπές του Πάσχα. Έχω το όνομά της και είμαι η αδυναμία της. Της έδειξα το ταγάρι και συγκινήθηκε. Το είχε φτιάξει η δική της μαμά στον αργαλειό. Ήταν μέρος της προίκας της. «Πράγματα για μια ζωή» σχολίασε. Φυσικά έκανε λάθος στο μέτρημα. Ήδη το ταγάρι είχε χρησιμοποιηθεί από τρεις γενιές. Ήταν βαμμένο με φυτικές βαφές και είχε ωραία λαμπερά σχέδια. Μου διηγήθηκε τα νυχτέρια\* που έκαναν τότε υφαίνοντας στον αργαλειό με το φως του λυχναριού. Η μαμά της. Τα έλεγε αυτά με νοσταλγία. Η γιαγιά.

 Εν τω μεταξύ η ώρα πλησίαζε εννιά και αντανακλαστικά είχε ανοίξει την τηλεόραση για τις ειδήσεις.

 Της λέω γιαγιά γιατί δεν έρχεσαι να μείνεις μαζί μας στην Αθήνα.

 – Γιατί τι θα έχω παραπάνω εκεί;

***ταγάρι***: είδος τσάντας ~ ***νυχτέρι***: εργασία κατά τη διάρκεια της νύχτας

[Θανάσης Βαλτινός, *Επείγουσα ανάγκη ελέου. Διηγήματα*, Εστία, Αθήνα 2015, σσ. 41- 42].

**Γ1.** Τι αντιπροσωπεύει το ταγάρι για την οικογένεια της αφηγήτριας; Να τεκμηριώσετε την απάντησή σας με τρεις (3) κειμενικούς δείκτες. Εσείς, αν ήσασταν στη θέση της αφηγήτριας, θα κρατούσατε το ταγάρι ή όχι και γιατί; (150-200 λέξεις)

ΕΝΔΕΙΚΤΙΚΗ ΑΠΑΝΤΗΣΗ

• Το ταγάρι αποτελεί ένα κειμήλιο του παρελθόντος, συνδεδεμένο με τρεις γενιές της οικογένειας της αφηγήτριας. Αποτελεί ένα σύμβολο συνέχειας της οικογένειας, καθώς πέρασε από γενιά σε γενιά με διαφορετική αξία για καθεμιά. Αντιπροσώπευε τη νεότητα, τον μόχθο και τη ζωτικότητα που απαίτησε η δημιουργία του, γι’ αυτό και αντιμετωπίζεται με νοσταλγία, καθώς ήταν ζυμωμένο με μνήμες του παρελθόντος. Τέλος, αποτελεί κι ένα σύμβολο ομορφιάς με τα λαμπερά χρώματα και σχέδιά του.

• Ενδεικτικοί κειμενικοί δείκτες:

1. Πρωτοπρόσωπη, βιωματική, αναδρομική αφήγηση («Προεισαγωγικά θα σας πω την ιστορία του ταγαριού»).
2. Ένταξη του ευθύ λόγου (σχόλιο) στην αφήγηση («Πράγματα για μια ζωή»).
3. Περιγραφή του ταγαριού («*Ήταν βαμμένο …σχέδια*»).
4. Χρονικά επίπεδα: παρελθόν (γιαγιά/ μητέρα) παρόν (αφηγήτρια).

• Ως προς την προσωπική στάση, η απάντηση είναι υποκειμενική.